

**Crna Gora**

**Ministarstvo finansija**

ANALIZA KONSOLIDOVANE JAVNE POTROŠNJE ZA III KVARTAL 2023. GODINE

Podgorica, novembar 2023. godine

JAVNE FINANSIJE

**Javni prihodi** u periodu januar – septembar 2023. godine iznosili su 2.136,6 mil. € ili 35% procijenjenog BDP-a (6.174,6 mil. €) i u odnosu na planirane veći su za 339,4 mil. € ili 18,6%. U odnosu na isti period 2022. godine, javni prihodi su veći za 526,7 mil. € ili 32,2%.

**Javna potrošnja** u periodu januar – septembar 2023. godine iznosila je 1.951,1 mil. € ili 31,6% BDP-a i manja je za 197,5 mil. € ili 9,2% u odnosu na planiranu, dok je u odnosu na prethodnu godinu veća za 251,5 mil. € ili 14,8%.

**Polazeći od kretanja prihoda i rashoda, u periodu januar - septembar 2023. godine, ostvaren je suficit javnih finansija** u iznosu od 212,5 mil. € ili 3,4% BDP-a.

BUDŽET CRNE GORE

**Izvorni prihodi budžeta** u periodu januar - septembar 2023. godine iznosili su 1.903,8 mil. € ili 30,8% procijenjenog BDP-a i veći su za 329,5 mil. € ili 20,9% u odnosu na planirane, dok su u odnosu na uporedni period 2022. godine veći za 456.3 mil. € ili 31,5%. U posmatranom periodu zabilježen je rast gotovo svih kategorija prihoda budžeta. Najznačajnija pozitivna odstupanja zabilježena su kod **Ostalih prihoda, Prihoda po osnovu poreza na dodatu vrijednost, Prihoda po osnovu poreza na dobit pravnih lica, Doprinosa za obavezno socijalno osiguranje i Donacija i transfera.**

Prihodi po osnovu **PDV-a** do kraja septembra mjeseca naplaćeni su u iznosu od 790,0 mil. € što je za 79,7 mil. € ili 11,2% više u odnosu na planirane i 124,8 mil. € ili 18,8% više u odnosu na isti period prethodne godine. Rast ove kategorije prihoda dominantno je rezultat snažnog rasta potrošnje, kao i rasta uvoza, uz rast inflacije.

Prihodi od **akciza** do kraja septembra ostvareni su u iznosu od 242,2 mil. € i veći su u odnosu na planirane za 40,8 mil. € ili 20,3%, odnosno 53,8 mil. € ili 28,6% u odnosu na isti period 2022. godine. Ova kategorija prihoda bilježi rast usljed snažnog rasta potrošnje, kao i prestanka implementacije Odluke o umanjenju iznosa akcize za promet bezolovnog benzina i gasnih ulja. Značajan doprinos rastu akciza, zabilježen je u posmatranom periodu i kod akcize na duvan i duvanske proizvode, a u skladu sa aktivnostima na suzbijanju sive ekonomije na tržištu, kao i ubrzanja akciznog kalendara na duvan i duvanske proizvode počev od 1. jula 2023. godine.

Najveći doprinos rastu akciza za devet mjeseci 2023. godine zabilježen je kod:

- akcize na mineralna ulja i njihove derivate, i to u iznosu 134,9 mil. €, što je za 41,3 mil. € ili 44,1%, veće u odnosu na isti period prethodne godine;

- akcize na duvan i duvanske proizvode, i to u iznosu 74,1 mil. €, što je za 5,7 mil. € ili 8,4%, veće u odnosu na isti period prethodne godine.

Imajući u vidu da je 01. jula 2023. godine stupio na snagu član Zakona o akcizama, kojim se uvodi akciza na proizvode od šećera, kakaoa i sladoled, po ovom osnovu do sad je naplaćeno ukupno 1,4 mil. €.

Značajnom rastu u realizaciji prihoda od PDV-a i akciza, kako u odnosu na plan tako i u odnosu na isti period prethodne godine, doprinijela je i dobra turistička sezona.

Prihodi po osnovu **Poreza na dobit pravnih lica** naplaćeni su u iznosu od 141,0 mil. € i veći su u odnosu na planirane za 30,3 mil. € ili 27,4%, dok su u odnosu na uporedni period 2022. godine veći za 59,0 mil. € ili 71,9%. Značajan rast ove kategorije prihoda u odnosu na prethodnu godinu rezultat je prevashodno rasta ekonomske aktivnosti i ostvarenih rezulata privrednih subjekata u prethodnoj godini, poboljšanja poreske discipline, kao i implementacije progresivne stope oporezivanja dobiti.

**Ostali prihodi** u posmatranom periodu iznosili su 143,2 mil. €, što je za 68,2 mil. € veće u odnosu na planirane, dok je u odnosu na posmatrani period prethodne godine veće za 121,9 mil. €. U okviru ove kategorije prihoda, najznačajniji priliv ostvaren je usljed prekida hedžing aranžmana iz iz 2021. godine koji je, zaključno sa septembrom mjesecom iznosio 60 mil. € i prenosa sredstava naplaćenih u okviru implementacije projekta „Ekonomskog državljanstva“ u iznosu od 51,8 mil. €. U navedenom periodu prihodi po osnovu uplaćenih dividendi od ostvarene dobiti privrednih društava u većinskom vlasništvu države iznosili su 4,6 mil. €.

Kategorija **Doprinosa** za obavezno socijalno osiguranje nastavlja kontinuirani rast i u trećem kvartalu, a ostvareni su na nivou od 387,8 mil. € što je za 70,0 mil. € ili 22% veće u odnosu na planirane, odnosno 80,4 mil. € ili 26,2% veće u odnosu na uporedni period 2022. godine. Dobra naplata kategorije doprinosa prvenstveno je rezultat smanjenja sive ekonomije na trzištu rada usljed smanjenja poreskog opterećenja na rad, efekata implementacije Zakona o reprogamu poreskog potraživanja, ali i uvećane osnove za obračun doprinosa usljed povećanja koeficijenata za zarade zaposlenih u javnom sektoru.

U navedenom periodu značajan rast zabilježen je i kod kategorije **Donacije i transferi** koji su ostvareni u iznosu od 53,2 mil. €, što je u odnosu na plan veće za 21,3 mil. € i 24,2 mil. € u odnosu na uporedni period 2022. godine. Rast navedene kategorije prevashodno je rezultat izvršene uplate sredstava od strane EU, a po osnovu direktne budžetske podrške za energetsku efikasnost. Navedena sredstva, shodno Finansijskom sporazumu, predstavljaju nenamjenska sredstva koja se mogu koristiti za finansiranje budžeskih potreba.

Sa druge strane, prihodi od **poreza na dohodak fizičkih lica** ostvareni su u iznosu od 43,3 mil. €, što je u odnosu na plan veće za 1,5 mil. € ili 3,7%, dok je u odnosu na isti period prethodne godine ova kategorija prihoda manja za 21,8 mil. € ili 33,5%. Umanjenje ove katgeorije prihoda u odnosu na isti period 2022. godine, prvenstveno je rezultat značajnog uvećanja procenta ustupanja prihoda po osnovu poreza na dohodak fizičkih lica opštinama, shodno Zakonu o izmjenama i dopuni zakona o finansiranju lokalne samouprave koji je stupio na snagu u avgustu prošle godine ('Službeni list Crne Gore', br. 086/72 od 03.08.2022. godine).

**Izdaci budžeta** za period januar-septembar 2023. godine iznosili su 1.727,3 mil. € ili 28% procijenjenog BDP-a i u odnosu na planirane manji su za 114,6 mil. € ili 6,2% dok su u odnosu na isti period 2022. godine veći za 239,5 mil. € ili 16,1%.

U strukturi ukupne potrošnje u posmatranom periodu, **Tekući budžet** (uključujući državne fondove i Rezervu) izvršen je na nivou od 1.630.5 mil. €, što predstavlja 94% ukupne potrošnje, dok je Kapitalni budžet izvršen na nivou od mil. 96,8 mil. €, što predstavlja 6% ukupne potrošnje.

Posmatrajući glavne kategorije potrošnje u okviru Tekućeg budžeta, tekući izdaci, u navedenom periodu, realizovani su u iznosu od 728,2 mil. € i u odnosu na planirane manji su za 13,15 mil. € ili 1,8%. U okviru ove kategorije izdataka najznačajnija izdvajanja su kod Bruto zarada i doprinosa na teret poslodavca u iznosu od 473,5 mil. €, što je u odnosu na plan veće za 14,0 mil. € ili 3% i koje su realizovane u skladu sa važećim zakonskim propisima, potpisanim kolektivnim ugovorima i stvarnom obračunu zarada. Takođe, izdaci za kamate su realizovani u većem iznosu od plana za 17 mil. € i navedeno plaćanje u planu je projektovano u oktobru mjesecu, te je očekivano da će za priližno navedeni iznos biti niže ostvarenje u oktobru mjesecu. Pored navedenog, ostale budžetske pozicije u okviru Tekućih izdataka uglavnom ispod plana, shodno stvarnoj dinamici potrošnje potrošačkih jedinica.

Transferi za socijalnu zaštitu, do kraja septembra, ostvareni su u iznosu od 598,8 mil. € i veći su u odnosu na planirane za 12,2 mil. € ili 2,1%, dok su u odnosu na isti period 2022. godine veći za 136,6 mil. € ili 29,6%, što je dominantno rezultat većeg izvršenja po osnovu prava iz oblasti socijalne zaštite i prava iz oblasti penzijskog i invalidskog osiguranja, usljed redovnog i vanrednog usklađivanja ovih izdataka shodno važećim zakonskim propisima.

**Kapitalni budžet** u posmatranom periodu ostvaren je u iznosu od 96,8 mil. €, što predstavlja 64% realizacije plana. Realizacija kapitalnog budžeta zaključno sa septembrom mjesecom dominatno se ostvarena u okviru Realizacija putne infrastrukture i niskogradnje u iznosu od 54.4 % ukupnih izdataka Kapitalnog budžeta, zatim turističke djelatnosti i ekologije i prirode po 8%, Uređenja, nadzora i razvoj svih nivoa obrazovnog sistema 6.5%.

Imajući u vidu realizaciju prihoda i rashoda, u posmatranom periodu ostvaren je **suficit budžeta** u iznosu od 176,4 mil. € ili 2,9% procjenjenog BDP-a.

LOKALNA SAMOUPRAVA

**Izvorni prihodi budžeta jedinica lokalne samouprave** u periodu januar - septembar 2023. godine iznosili su 259,7 mil. € ili 4,2% BDP-a i u odnosu na planirane veći su za 9,9 mil. € ili 4,0%, dok su u odnosu ostvarene u istom periodu 2022. veći za 70,4 mil. € ili 37,2%.

**Izdaci budžeta lokalne samouprave** u periodu januar - septembar 2023. godine iznosili su 223,8 mil. € ili 3,6% BDP-a, što je za 82,8 mil. € ili 27% manje u odnosu na planirane, dok su u odnosu na uporedni period 2022. godine izdaci veći za 12,0 mil. € ili 5,7%.

U periodu januar – septembar 2023. godine zabilježen je **suficit lokalne samouprave** u iznosu od 35,9 mil. € ili 0,6% BDP-a.